HU Az Európai Unió Hivatalos Lapja C 134/10

AZ EURÓPAI KÖZPONTI BANK VÉLEMÉNYE

(2008. május 23.)

a közösségi üres álláshelyekre vonatkozó negyedéves statisztikai adatokról szóló európai parlamenti és tanácsi rendeletet végrehajtó két bizottsági rendelet iránti javaslatról

(CON/2008/22)

(2008/C 134/03)

Bevezetés és jogalap

Az Európai Központi Bank (EKB) 2008. május 13-án az Európai Unió Bizottságától azt a felkérést kapta, hogy alkosson véleményt a közösségi üres álláshelyekre vonatkozó negyedéves statisztikai adatokról szóló …/2008/EK európai parlamenti és tanácsi rendeletet (1) végrehajtó bizottsági rendeletek iránti javaslatokról, amelyek közül az egyik a szezonális kiigazítási eljárásokról és a minőségről szóló beszámolókról szól (a továbbiakban: az 1. rendelettervezet), a másik pedig az üres álláshely fogalmának meghatározásáról, az adatgyűjtés referencia-időpontjairól, az adatátvitelre vonatkozó műszaki előírásokról és megvalósíthatósági tanulmányokról szól (a továbbiakban: a 2. rendelettervezet).

Az EKB-nak a vélemény meghozatalára szolgáló hatásköre az Európai Közösséget létrehozó Szerződés 105. cikkének (4) bekezdésén alapszik. Az Európai Központi Bank eljárási szabályzatának 17.5. cikke első mondatával összhangban a Kormányzótanács fogadta el ezt a véleményt.

Általános észrevételek

1. Az EKB számára fontosak a közösségi üres álláshelyekre vonatkozó mindazon adatok, amelyekre a két rendelettervezet hatálya kiterjed. Az EKB közzétette a számára a monetáris politika folytatása céljából szükséges rövid távú statisztikákra vonatkozó követelményeit (2), amelyek körébe beletartoznak az üres álláshelyekre vonatkozó adatok. Emellett az üres álláshelyekre vonatkozó statisztikák szükségessége következik a Gazdasági és Monetáris Unió (EMU) Statisztikai Követelményei elnevezésű cselekvési tervből, amelyet az Ecofin Tanács kérésére az Európai Bizottság (Eurostat) az EKB-val szorosan együttműködve készített el; ez vetette fel az Európai Gazdasági Főmutatókat (PEEI), amelyeket az Ecofin Tanács 2003. február 18-án fogadott el, és amelyek magukban foglalják az üres álláshelyekre vonatkozó statisztikákat.

Az 1. rendelettervezet

2. A rendelettervezetben meghatározott, szezonálisan kiigazított adatsorok alakulása fontos az évközi gazdasági elemzésben használt, üres álláshelyekre vonatkozó adatok összefüggéseiben. Hasonlóképpen a minőségbiztosítási keretnek szerves részét képezi az adatok minőségéről szóló beszámolók elkészítése és közzététele.

3. Az EKB üdvözli az üres álláshelyekre vonatkozó, szezonálisan és munkanapra kiigazított adatok azt követő rendelkezésre állását, hogy 16 negyedévre vonatkozó adatokat közzétettek. Emellett jótékony hatású lenne, ha e munka alátámasztására felhasználásra kerülne az európai statisztikai rendszerekre vonatkozó iránymutatásokban a szezonális kiigazításokra meghatározott módszertan (3).

4. Az 1. rendelettervezet mellékletében előírt, minőségről szóló beszámolók olyan értékes kézikönyvek, amelyekkel útmutatást lehet nyújtani a felhasználók számára a statisztikák egyedi minősége tekintetében. Az EKB üdvözölné, ha a nemzeti beszámolók szélesebb körben kerülnének terjesztésre az adatok felhasználóinak körében.

A 2. rendelettervezet

5. Az EKB támogatja a 2. rendelettervezet célját, miszerint olyan fogalommeghatározásokat és referencia-időpontokat kíván meghatározni, amelyek megfelelő egyensúlyt teremtenek a felhasználói szükségletek és az adatszolgáltatókra rótt terhek között.

6. Az EKB üdvözli, hogy az adatgyűjtés tekintetében az előnyben részesített időtartam az időtartam átlaga, míg fennmarad annak lehetősége, hogy pontbecslést használjanak, amennyiben az a szóban forgó időszak tekintetében reprezentatívnak tekinthető. Tanulmányok mutatják, hogy az adatgyűjtés időzítése nagy hatást gyakorolhat az adatokra. Ezért az EKB javasolja, hogy ezt a vonatkozást is megfelelően vegyék figyelembe az 1. rendelettervezet értelmében szükséges, minőségről szóló beszámolókban.

7. Az EKB hangsúlyozni kívánja a 2. rendelettervezet mellékletében említett két megvalósíthatósági tanulmány fontosságát: a) Fontos az annak értékelésére szolgáló megvalósíthatósági tanulmány, hogy miként nyerhetők ki az üres álláshelyekre vonatkozó negyedéves statisztikák a NACE Rev. 2 O, P, Q, R és/vagy S nemzetgazdasági ága tekintetében, mivel a NACE e nemzetgazdasági ágai az euro-övezeti foglalkoztatás több mint 35 %-át fedik le. b) Fontos az annak értékelésére szolgáló megvalósíthatósági tanulmány, hogy miként nyerhetők ki az üres álláshelyekre vonatkozó negyedéves statisztikák a 10 főnél kevesebb alkalmazottat foglalkoztató egységek tekintetében, mivel ezek az üzleti vállalkozások teszik ki a tagállami foglalkoztatás nagy többségét. Emellett a tanulmányok azt mutatják, hogy ezek a vállalkozások rendszerint nagyobb számú üres álláshelyet teremtenek, mint a nagyobb üzleti vállalkozások.

Kelt Frankfurt am Mainban, 2008. május 23. az EKB elnöke Jean-Claude TRICHET

(1) A jogi aktus Európai Parlament és Tanács elnöke általi együttes aláírására 2008. április 23-án sor került, de a jogszabályt még nem tették közzé, ezért a hivatalos sorszáma még hiányzik.

(2) Statistical requirements of the European Central Bank in the field of general economic statistics (Az Európai Központi Bank statisztikai követelményei az általános gazdaságstatisztikák területén), Európai Központi Bank (2004. augusztus), elérhető az EKB weboldalán: www.ecb.europa.eu

(3) Lásd az „ESS guidelines on seasonal adjustment” (Az ESS szezonális kiigazításokra vonatkozó iránymutatásai), 2008. április, elérhető a Monetáris, pénzügyi és fizetésimérleg-statisztikák bizottsága weboldalán: http://www.cmfb.org